钦定古今图书集成/明伦汇编/氏族典/第174卷 > 钱俨
## 钦定古今图书集成/明伦汇编/氏族典/第174卷 > 钱俨

按《宋史吴越世家》，“俨字诚允，俶之异母弟也。本名信，
淳化初改焉。幼为沙门，及长，颇谨慎好学。俶袭国封，
命为镇东军安抚副使。周显德四年，奏署衢州刺史。
太祖平扬州，俶遣俨入贺，赐赉甚厚。开宝三年，代兄
偡知湖州，充宣德军安抚使。俶奉诏攻毗陵，命俨督
漕运。太平兴国二年，从俶之请，授新、妫、儒等州观察”
使，仍知湖州。俨兄仪为慎、瑞、师等州观察使，入朝，以
俨为随州观察使，仪为金州观察使。仪卒，俨换金州。
未几，出判和州。在职十七年，咸平六年卒，年六十七，
赠昭化军节度。俨嗜学，博涉经史，为文辞颇敏速富
赡，当时国中词翰多出其手